จับตาประชุม ECB วันนี้ โบรกฯคาดขยายมาตรการ QE ออกไปอีก 6 เดือน
จับตาประชุม ECB วันนี้ โบรกฯคาดขยายมาตรการ QE ออกไปอีก 6 เดือน
8 ธ.ค. 2559

ตลาดการเงินทั่วโลกจับตาการประชุมธนาคารกลางยุโรป (ECB) ซึ่งจะมีขึ้นในเวลาประมาณ 19.45 น.ตามเวลาไทยในวันนี้ (8 ธ.ค.) ขณะที่ผลสำรวจการคาดการณ์ของนักวิเคราะห์บ่งชี้ว่า ECB อาจจะขยายเวลาในการซื้อพันธบัตรตามมาตรการผ่อนคลายเชิงปริมาณ (QE) ออกไปอีก 6 เดือน เพื่อสกัดผลกระทบที่จะเกิดขึ้นจากการลงประชามติในอิตาลี
ขณะที่นักวิเคราะห์บางรายคาดว่า ECB อาจจะทำการผ่อนคลายข้อกำหนดในการซื้อพันธบัตร โดยจะอนุญาตให้สามารถเข้าซื้อพันธบัตรที่มีผลตอบแทนต่ำกว่าอัตราดอกเบี้ยเงินฝาก รวมทั้งสามารถเข้าซื้อพันธบัตรที่มีอายุต่ำกว่า 2 ปี
โดยนักวิเคราะห์ส่วนใหญ่มองว่า ปัจจัยที่จะทำให้ ECB ขยายเวลาในการซื้อพันธบัตรนั้น ก็เพื่อจะสกัดผลกระทบที่จะเกิดขึ้นจากการลงประชามติในอิตาลี โดยเมื่อวันอาทิตย์ที่ผ่านมา ชาวอิตาลีส่วนใหญ่ลงประชามติคัดค้านการแก้ไขรัฐธรรมนูญ ส่งผลให้นายมัตเตโอ เรนซี นายกรัฐมนตรีอิตาลี ประกาศลาออกจากตำแหน่ง ซึ่งจะส่งผลกระทบต่อกระบวนการแก้ไขปัญหาในภาคธนาคารของอิตาลี รวมทั้งจะบั่นทอนเสถียรภาพทางการเงินของยุโรปในที่สุด